រដ្ឋាភិបាល​កម្ពុជា​បដិសេធ​ថា​មិន​បាន​​បញ្ជា​ឲ្យ​រារាំង​គេហទំព័រ​ទេ
ទោះ​មាន​ការ​បដិសេធ ក៏​​កំណត់​ហេតុ​ដែល​ធ្លាយ​ចេញ​​បង្ហាញ​ថា​​រដ្ឋាភិបាល​ពិត​ជា​បាន​បញ្ជា​ឲ្យ​​កាត់​ផ្តាច់​ការ​ប្រើប្រាស់​គេហទំព័រ​​ខ្លះ។
ប៉ុន្មានសប្តាហ៍កន្លងមកនេះ គេមិនអាចបើកមើលគេហទំព័រមួយចំនួនដែលរិះគន់រដ្ឋាភិបាលបានទេ ដែលការផ្សព្វផ្សាយគេហទំព័រទាំងនោះត្រូវបានធ្វើតាមរយៈក្រុមហ៊ុនផ្តល់សេវាអ៊ីនធឺណិតមួយចំនួន។ ទោះបីជារដ្ឋាភិបាលបានបដិសេធថាមិនមានការបញ្ជាពិនិត្យចាប់ពិរុទ្ធគេហទំព័រក៏ដោយ កំណត់ហេតុដែលធ្លាយចេញបង្ហាញថារដ្ឋាភិបាលពិតជាបានបញ្ជាឲ្យកាត់ផ្តាច់ការប្រើប្រាស់គេហទំព័រទាំងនេះដែរ។ ក្នុងសប្តាហ៍នេះ កាសែតភ្នំពេញប៉ុស្តិ៍បានបោះពុម្ពផ្សាយ ការដកស្រង់មួយចំនួន ពីកំណត់ហេតុប្រជុំមួយ ដែលនៅក្នុងអង្គប្រជុំនោះ ក្រសួងប្រៃសណីយ៍និងទូរគមនាគមន៍បានសើ្នឲ្យក្រុមហ៊ុនផ្តល់សេវាអ៊ីនធឺណិតមួយចំនួនរារាំងការចូលមើលគេហទំព័រទាំងឡាយណាដែលមានលក្ខណៈរិះគន់។ កាសែតភ្នំពេញប៉ុស្តិ៍ ក៏បានបោះពុម្ពផ្សាយផងដែរនូវការដកស្រង់ពីសារអេឡិកត្រូនិកមួយ ដែលផ្ញើដោយមន្រ្តីជាន់ខ្ពស់ម្នាក់នៃក្រសួងនេះ ដែលបានអបអរសាទរដល់ក្រុមហ៊ុនផ្តល់សេវាអ៊ីនធឺណិតចំនួន១០ ដែលបានទប់ស្កាត់ការចេញផ្សាយរបស់គេហទំព័រមួយចំនួន ហើយព្រមានក្រើនរំឭកដល់ក្រុមហ៊ុនផ្តល់សេវាអ៊ីនធឺណិតបីទៀតដែលមិនបានអនុវត្តសំណើរបស់ខ្លួន។ អង្គការសិទ្ធិមនុស្សលីកាដូ ដែលបានចេញផ្សាយរបាយការណ៍ប្រចាំឆ្នាំវាយតម្លៃស្ថានភាពប្រព័ន្ធផ្សព្វផ្សាយនៃប្រទេសកម្ពុជា បានជំទាស់នឹងការពិនិត្យចាប់ពិរុទ្ធគេហទំព័រនេះ។ ម៉ាធូ ភែលើរីន (Mathieu Pellerin) អ្នកផ្តល់ប្រឹក្សានៃអង្គការលីកាដូ និយាយថា ការលេចធ្លាយអំពីការពិនិត្យចាប់ពិរុទ្ធរបស់រដ្ឋាភិបាលនេះ គឺសំខាន់ណាស់។ លោក ភែលើរីន និយាយថា៖ «ការចាប់ផ្តើមពិនិត្យចាប់ពិរុទ្ធអ៊ីនធឺណិត ជាមូលដ្ឋានគឺជាការកំពុងពិនិត្យចាប់ពិរុទ្ធកន្លែងដែលមិនទាន់មានការត្រូតពិនិត្យចុងក្រោយសម្រាប់ប្រជាពលរដ្ឋកម្ពុជាសម្តែងមតិ និងដែលជាកន្លែងតែមួយគត់ដែលពួកគេទទួលបានព័ត៌មានដែលមិនអាចរកបានតាមមធ្យោបាយផ្សេងទៀត។ វាជាជំហានដ៏ធំនិងធ្ងន់ធ្ងរមួយក្នុងការបង្ក្រាបដែលមានជាបន្តបន្ទាប់ ចំពោះសេរីភាពនៃការបញ្ចេញមតិនិងការទទួលបានព័ត៌មាន»។ តាមលក្ខណៈបច្ចេកទេស បណ្តាញព័ត៌មានបោះពុម្ពមានសេរីភាព ប៉ុន្តែគ្រប់ស្ថានីយ៍ទូរទស្សន៍ និងវិទ្យុភាគច្រើនគាំទ្ររដ្ឋាភិបាល។ រដ្ឋាភិបាលប្រើប្រាស់ការគំរាមចោទប្រកាន់ពីបទឧក្រិដ្ឋបរិហារកេរ្តិ៍ ដើម្បីបន្ថយកម្រិតនៃការរិះគន់។ ក្រុមហ៊ុនផ្តល់សេវាអ៊ីនធឺណិត EZECOM ដែលជាក្រុមហ៊ុនផ្តល់សេវាអ៊ីធឺណិតធំបំផុតមួយនៅក្នុងប្រទេសកម្ពុជា បានឲ្យដឹងរាប់សប្តាហ៍មកហើយថា រដ្ឋាភិបាលមិនបានប្រាប់ខ្លួនឲ្យទប់ស្កាត់ការផ្យព្វផ្សាយរបស់គេហទំព័រទេ ហើយថា ខ្លូនមិនបានរារាំងគេហទំព័រណាមួយទេ។ ប៉ុន្តែក្រុមហ៊ុន EZECOM គឺជាក្រុមហ៊ុនមួយក្នុងចំណោមក្រុមហ៊ុនផ្តល់សេវាអ៊ីនធឺណិតចំនួន១០ ដែលសារអេឡិកត្រូនិករបស់មន្ត្រីរដ្ឋាភិបាលនោះបានសរសើរដល់ការទប់ស្កាត់ការចេញផ្សាយគេហទំព័រមួយចំនួន រួមមានគេហទំព័ររបស់  ផងដែរ។ មន្រ្តីប្រតិបត្តិការសំខាន់ម្នាក់នៃក្រុមហ៊ុន EZECOM មិនធ្វើអត្ថាធិប្បាយចំពោះសេចក្តីរាយការណ៍របស់កាសែតភ្នំពេញប៉ុស្តិ៍ទេ។ គេហទំព័រប្រាំ ប្រាំមួយ ដែលត្រូវបានរារាំងការចេញផ្សាយ ជារឿយៗរិះគន់គណបក្សកាន់អំណាច។ ឧទាហរណ៍ លោកនាយករដ្ឋមន្ត្រី ហ៊ុន សែន ត្រូវបានចុះក្នុងគេហទំព័រ នៅក្នុងទំព័រមួយដែលមានចំណងជើងថា«មេក្បត់ជាតិ»។ គេហទំព័រនោះបង្ហាញលោកសម រង្ស៊ី ដែលជាមេដឹកនាំប្រឆាំងនិរទេស នៅក្នុងទំព័រ«វីរជនស្នេហាជាតិ»របស់ខ្លួន។ គេហទំព័រ  ជារឿយៗផ្សាយអត្ថបទរិះគន់គណបក្សគ្រប់គ្រងអំណាច និងអ្នកគាំទ្ររបស់ខ្លួន។ ម៉ាធូ ភែលើរីន នៃអង្គការលីកាដូ និយាយថា ពីព្រោះតែទីផ្សារអ៊ីនធឺណិតកម្ពុជានៅតូច ផលប៉ះពាល់នៃការរារាំងការទទួលព័ត៌មានពីគេហទំព័រទាំងនេះ មានភាពធ្ងន់ធ្ងរជាងការគិតទៅទៀត។ «អ្នកមិនមានគេហទំព័រច្រើនដូចប្រទេសដទៃទៀតទេ។ ដូច្នេះចំនួនគេហទំព័រដ៏តិចតួចបំផុតនេះមានផលប៉ះពាល់ដល់អ្នកមើល អ្នកអានយ៉ាងច្រើន ហើយគេហទំព័រដែលទទួលរងការពិនិត្យចាប់ពិរុទ្ធទាំងនេះ មានប្រជាប្រិយភាពយ៉ាងខ្លាំងក្នុងចំណោមសហគមន៍កម្ពុជា»។ រដ្ឋមន្ត្រីក្រសួងប្រៃសណីយ៍និងទូរគមនាគមន៍ បានប្រាប់វីអូអេម្តងទៀតកាលពីថ្ងៃព្រហស្បតិ៍កន្លងទៅនេះថា គ្មានគោលនយោបាយរារាំងគេហទំព័រទេ៕ ប្រែសម្រួលដោយ អ៊ឹម សុធារិទ្ធ